Vilkyčių tiltas

**Vilkyčių tiltas** – automobilių transporto tiltas ant Veiviržo upės kelyje , stovintis Klaipėdos ir Šilutės rajonų paribyje, Priekulės seniūnijoje, Šilininkų kaime, į šiaurės vakarus nuo Vilkyčių. Per 2016–2017 m. atliktą rekonstrukciją senasis originalios konstrukcijos tiltas buvo išardytas, išplatintas, pritaikytas šiuolaikinio transporto poreikiams. 

Senasis Vilkyčių tiltas pastatytas 1921 m. Jis buvo metalinis, dviejų tarpatramių (23,30+23,30 m). Vienos angos perdangą sudarė dvi kniedytos metalinės santvaros. Plieninėje perdangos konstrukcijoje panaudotos „Pratt“ tipo santvaros su lygiagrečiomis juostomis ir tilto paklotu viduryje. Paklotą laikė sijynas, sudarytas iš pagrindinės skersinės sijos ir ant jų išilgai tilto suklotais valcuoto plieno gaubtiniais elementais (stringeriais). Tarp skersinių sijų buvę „U“ formos tušti ruožai užpildyti tašytais akmenimis. Skersinės sijos prie santvarų vertikaliųjų elementų pritvirtintos su kniedėmis. Tiltas rėmėsi į masyvius akmens mūro ramtus krantuose ir taurą upės vagoje, kurio viršutinė dalis sudėta iš plytų mūro. Galuose, virš ramtų, pastatyti masyvūs gelžbetoniniai statramsčiai. Važiuojamoji dalis – 5,10 m pločio, dengta asfaltbetoniu, atitvarai - metaliniai, 0,43 m aukščio, šalitilčiai - 0,75 m pločio, turėklai - metaliniai, 0,95 m aukščio. Palyginti siauro tilto prieigose pastatyti priešpriešinio eismo pirmenybės kelio ženklai.

## Tilto rekonstrukcija

Siauras, mažo pralaidumo tiltas buvo pasiekęs avarinio statinio būklę. Kadaise jis statytas skaičiuojant, kad maksimalus važiuojančio transporto svoris bus 27 tonos, o dabar važinėja daugiau nei po 40 tonų sveriantys vilkikai. 2016 m. pagal atsakingų institucijų patvirtintą projektą imtasi jo rekonstrukcijos. Pradėti ardymo darbai susilaukė istorijos puoselėtojų ir paveldosaugininkų dėmesio dėl būtinybės išsaugoti originalų statinį, ypač dėl išskirtinių metalo konstrukcijų, sutvirtintų kniedėmis. Paaiškėjus, kad jos bus supjaustytos ir iškeliaus į metalo laužyną, buvo siūlymų palikti tiltą siauru, vienos eismo juostos, šalia pastačius dar vieną tiltą, kaip buvo padaryta Šilutėje, Verdainės tilto atveju.  

Prieštaringai vertinami rekonstrukcijos darbai buvo laikinai sustabdyti, kol Klaipėdos rajono vertinimo komisija nepriims sprendimo dėl tilto išsaugojimo galimybių. Nuspręsta senojo vokiečių statyto tilto nesaugoti dėl nenustaytų vertingųjų savybių. Jis nėra unikalus, panašių Šilutės rajone yra ir daugiau. Be to, tiltas per Veiviržą neįtrauktas į Kultūros paveldo registrą. 2012 m. tiltas šiek tiek remontuotas, tačiau pastaraisiais metais jo būklė buvo pavojinga: metalinės konstrukcijos surūdijo, o eismas tiltu intensyvus, vietoj vienos būtinos dvi eismo juostos. Apsispręsta, kad senojo tilto metalinės konstrukcijos taptų eksponatu šalia įrengtoje aikštelėje su informaciniu stendu. 

Vykdant rekonstrukciją, transporto eismas nukreiptas per šalia pastatytą laikiną tiltą. Nuardžius ir saugoti išvežus senojo tilto metalines konstrukcijas, gerokai apgadintas rūdžių, atsivėrė tiltą per Veiviržo upelį laikiusios iš tašytų akmenų suręstos trys atramos. Jos naujajam dvipusio eismo tiltui netiko dėl siaurų gabaritų. Platinant atramas panaudoti panašūs akmenys, kad atramos išlaikytų buvusį vaizdą. Važiuojamoji dalis išplatinta iki 7 m pločio. Naujieji tilto turėklai išlaikė panašumą į senuosius. Naujojo tilto perdenginį sudaro metalinės sijos. Aukštupio pusėje įrengtas išplatintas šalitiltis pėstiesiems ir dviratininkams.

## Šaltiniai